(Rapport Uffiċjali u Rivedut)

Laqgħa Nru 26

L-Erbgħa, 28 ta' Jannar 2015

Stampat fl-Uffiċċju tal-Iskrivan

Prezz €2.50

Laqgħa Nru 26

L-Erbgħa, 28 ta' Jannar, 2015

Il-Kumitat iltaqa' fil-Palazz, il-Belt Valletta, fis-7.00 p.m.

Il-Minuti tal-Laqgħa Nru 25, li saret fil-15 ta' Jannar 2015, kienu kkonfermati.

AFFARIJIET OĦRA

Ratifika mill-Gvern ta' Ftehimiet u Konvenzjonijiet

THE CHAIRPERSON (Onor. Luciano Busuttil): Qabel ma ngħaddu għall-item tal-lum, xtaqt ngħarrafkom li, fuq struzzjonijiet tal-Ministru għall-Affarijiet Barranin, dan il-Ministeru se jibda jinforma lil dan il-Kumitat b'dawk il-ftehimiet u konvenzjonijiet li l-Gvern ikun se jirratifika taħt Art.

5 tal-Att dwar ir-Ratifika ta' Trattati (Kap. 304), minkejja li ma kienx hemm obbligu legali li dawn jinġiebu quddiem il-Parlament.

U, fil-fatt, qiegħed jippreżenta dawn il-ħames dokumenti:

PREŻENTAZZJONI MILL-ONOR.

IAN BORG, SEGRETARJU PARLAMENTARI GĦALL-PRESIDENZA UE2017 U FONDI EWROPEJ, DWAR IL-PREPARAMENTI LI QEGĦDIN ISIRU B'RABTA MAL-PRESIDENZA MALTIJA TAL-UNJONI EWROPEA GĦALL-PERIJODU MINN JANNAR SA ĠUNJU 2017

THE CHAIRPERSON: Ngħaddu għat-tema prinċipali tal-lum li hija preżentazzjoni mill-Onor.

Ian Borg, Segretarju Parlamentari għall-Presidenza EU2017 u Fondi Ewropej, dwar il-preparamenti li qegħdin isiru b'rabta mal-Presidenza tal-Kunsill tal-Unjoni Ewropea, li Malta se tkun qiegħda tassumi fil-perijodu bejn Jannar u Ġunju 2017.

L-Onor.

IAN BORG (Segretarju Parlamentari għall-Presidenza UE2017 u Fondi Ewropej): Sur President, qabel xejn nixtieq nirringazzjakom talli lqajtu t-talba tiegħi sabiex inkun nista' nibda nirrapporta lil dan il-Kumitat bil-progress li jkun qed isir f'dan ir-rigward.

Huwa minnu li għal dawn l-aħħar sentejn ħdimna qatiegħ sabiex inkunu ppreparati għal meta jkun imiss lil Malta sabiex tippresjedi fuq il-Kunsill tal-Ministri.

Sfortunatament, ma kellniex din il-possibilità qabel li niltaqgħu u niddiskutu f'dan il-forum, imma issa ħassejt li kellna biżżejjed critical mass sabiex nibdew nirrapportaw.

Nixtieq li din tkun waħda regolari: ovvjament, ma naħsibx li għandna nintrabtu li niltaqgħu kull ġimagħtejn jew kull xahar, imma niltaqgħu hekk kif inħossu l-ħtieġa.

Kif tafu, Malta tifforma parti mit-Trio, u aħna qegħdin fit-tielet parti ta' dak it-Trio, flimkien mal-Olanda u s-Slovakkja.

Għalhekk, il-Presidenza tagħna tibda fl-1 ta' Jannar tal-2016, fejn hemmhekk jibdew l-ewwel sitt xhur tal-Olanda, imbagħad ikun imiss is-sitt xhur tas-Slovakkja, mentri Malta tippresjedi fl-ewwel sitt xhur tal-2017.

Jekk wieħed jista' jaqsam il-ħidma li għandek fuq il-Presidenza … jiena nħobb naqsamha f'dik formali, fejn id-drive, wara t-Trattat ta' Lisbona, hu dak li jkollok Brussels-based presidencies, u allura dan huwa l-irwol fundamentali tar-rappreżentanza permanenti; imbagħad għandek dak li huwa informali, jiġifieri s-sitt xhur partikolari li għandu pajjiżna, fejn hemmhekk għandek aktar flessibilità, imma mbagħad mill-aspett finanzjarju trid tħallas inti sabiex tniżżel numru ta' laqgħat informali tal-ministri, mal-ambaxxaturi kemm bħala rappreżentanti permanenti u deputati rappreżentanti permanenti, u laqgħat oħra ma' nies tekniċi, diretturi ġenerali, diretturi, eċċ. Hemmhekk fejn il-pajjiż se jaqta' r-riga tiegħu dwar liema tip ta' laqgħat irid iniżżel.

U allura rridu naraw x'valur miżjud wieħed se jkollu meta jniżżel il-laqgħat f'Malta, u kif dawn se jgħinu fil-ħidma formali li tkun trid issir fi Brussell ġranet jew ġimgħat wara dawk il-laqgħat informali f'pajjiżna.

Biex inkunu f'pożizzjoni li nagħmlu dan, iltqajna u tkellimna ma' diversi pajjiżi li għamlu din il-biċċa xogħol.

B'mod umli kulħadd jgħidlek li, wara t-Trattat ta' Lisbona, kulħadd qed jippresjedi għall-ewwel darba, għalkemm kulħadd jaf l-istorja ta' kull pajjiż membru.

Magħna għandna 'l-Olanda li se tkun qiegħda tippresjedi għat-13-il darba bħala founding member, u lis-Slovakkja, li bħalna se tkun qiegħda tippresjedi għall-ewwel darba.

Il-laqgħat bejn it-Trio, kemm formali kif ukoll informali, saru fuq diversi livelli.

Nista' ngħid li fuq il-livell tiegħi kelli ż-żewġ kollegi kemm mis-Slovakkja, kif ukoll mill-Olanda, li żaru Malta matul din is-sena u nofs.

Imbagħad, segwejna b'laqgħat formali, l-ewwel fis-Slovakkja u wara f'Amsterdam, u issa t-tielet laqgħa se tinżamm f'Malta fit-3 u fl-4 ta' Marzu li ġejjin.

Imbagħad jibda x-xogħol fuq id-drafting tal-programm ta' tmintax-il xahar, li għalih se nkunu akkompanjati bl-assistenza tas-Segretarjat tal-Kunsill.

F'laqgħa li kelli mas-Segretarju Ġenerali, Uwe Corsepius – din kienet it-tieni laqgħa formali li kelli miegħu – huwa spjega kif it-timeframe li qed jara hu hi li d-drafting mas-Segretarjat jibda għall-ħabta ta' Mejju/Ġunju.

Għalhekk aħna qed naraw li l-laqgħa ma' Malta se tkun l-aħħar inkontru, fejn it-tliet pajjiżi jkunu jistgħu jiddiskutu u jaraw li dan il-programm ta' tmintax-il xahar ikun wieħed koerenti u li, jekk jista' jkun, l-interessi u dak li nixtiequ npoġġu 'l quddiem bħala Malta jkunu featured fit-tmintax-il xahar sħaħ, u mhux naraw sitt xhur mod, sitt xhur mod ieħor, u sitt xhur mod ieħor.

Dak kien il-vantaġġ li ried jagħti t-Trattat ta' Lisbona fit-tmintax-il xahar, u allura rridu naraw kif nagħmlu użu minnu bl-aħjar mod possibbli.

Mat-Trio qegħdin niddiskutu wkoll fuq il-laqgħat formali ta' Brussell, u qegħdin naraw x'possibiltajiet hemm, dejjem bl-assistenza tas-Segretarjat tal-Kunsill, li naqilbu ċ-Chairs ta' dawn il-working groups.

Il-mistoqsija li tfajna fuq il-Mejda kienet f'dan is-sens: jekk wieħed jistax jippresjedi fuq working group tal-Fisheries għal sena sħiħa u mhux sitt xhur, imbagħad il-parti l-oħra tippresjedi fuq il-kumitat tal-Afforestation għal sena sħiħa minflok għal sitt xhur.

U dan anke minħabba l-interessi, u forsi n-nuqqas ta' expertise, fuq iż-żewġ pajjiżi.

Dik il-mistoqsija għadha qiegħda tiġi esplorata fuq livell tekniku.

Fuq l-aspett ta' policy u taħriġ, inkarigajt lill-Ambaxxatur Victor Camilleri, li huwa Career Diplomat għal 45 sena u kien ukoll il-Head of Mission ta' Malta meta Malta aċċediet bħala membru sħiħ fl-Unjoni Ewropea.

Kien l-ewwel rappreżentant permanenti u allura qed imexxi hu, flimkien mar-rappreżentanza permanenti u mal-Ministeri differenti, sabiex nidħlu f'dawn in-nitty-gritties.

Hemm proċess ukoll sabiex dawn il-working parties li qed nitkellmu fuqhom – jekk m'inix sejjer żball hemm mal-156 – u li minnhom 122 iridu jkunu ppresjeduti mill-Presidenza Maltija, mentri l-kumplament, jiġifieri 34, ikunu fixed Chairs.

Bħalma tafu, għandek numru ta' kumitati li dejjem ikunu ppresjeduti mill-istess uffiċjali: ħafna drabi dawn ikunu fuq affarijiet barranin, u allura għandek high representative persons li jippresjedu fihom.

Għalhekk għamilna mapping, anke lokalment.

Il-Council formation u l-working groups ma jkunux neċessarjament jirriflettu l-pożizzjoni tal-gvernijiet lura f'pajjiżhom.

U allura rajna kull working group liema hu l-line ministry li għandu jkollu l-ownership tiegħu.

Il-Ministeru għall-Affarijiet Ewropej għandu rwol sabiex jikkoordina minħabba li r-rappreżentanza taqa' fir-responsabilità tiegħu.

Imbagħad, għandu rwol kemm f'dak li għandu x'jaqsam mal-General Affairs Council, fejn se jpoġġi d-Deputat Prim Ministru, u jkun hemm ċirkostanzi fejn nalternaw u npoġġi jien ukoll.

U għandek ukoll il-cohesion ministerial meta jseħħ, kemm fil-forma ta' GAC, kif ukoll informali, li kważi dejjem jissejjaħ fil-pajjiżi membri.

Imbagħad għandek il-line ministries – għax din hija presidenza ta' gvern sħiħ, ta' pajjiż sħiħ – li jrid ikollhom l-ownership tagħhom, u allura anke tal-kontenut.

Issa aħna qegħdin ngħidu li rridu l-kontenut mill-Ministeri differenti biex nibdew naħdmu fuq id-drafting tal-programm.

F'kull ministeru qegħdin naraw li l-punt ta' referenza jkun id-Direttur għall-Affarijiet Ewropej.

Kull ministeru għandu tali direttur: ovvjament, is-Segretarji Permanenti jibqgħu fil-kontroll assolut tal-ħidma li jagħmel iċ-Ċivil fil-ministeru tagħhom, imma d-Direttur għall-Affarijiet Ewropej se jkun dak il-bniedem li jmiss ta' kuljum ma' issues li jiġu diskussi fil-Kunsill.

L-Interministerial Committee li fih se jkun hemm id-diretturi għall-Affarijiet Ewropej se nibdew inlaqqgħuh kull xahar esklussivament fuq il-Presidenza.

Issa qed nistiednu l-kontenut politiku.

Hemm areas fejn il-Gvern jantiċipa li l-ministeri għandhom bżonn ta' aktar input meta naslu għall-kontenut, u għalhekk saru laqgħat u qiegħda ssir ħidma mal-Università ta' Malta.

Din hija xi ħaġa politika u mhux akkademika, imma żgur li ċerta għajnuna li tista' tingħata minn professuri stabbiliti hija more than welcome.

Hemmhekk ħallejna f'idejn ir-Rettur tal-Università sabiex jara hu liema huma l-aħjar nies li għandu għad-dispożizzjoni tiegħu sabiex eventwalment dawn ikunu jistgħu jagħtu l-input tagħhom.

F'dak li għandu x'jaqsam mal-ingaġġ tan-nies, ħassejna li kellna mmorru għal proċess pubbliku sabiex inkomplu nlaħħmu Dar Malta.

Illum il-workforce hija ta' bejn 40 u 60 ruħ, għax dejjem ikollok xi vakanza.

Nafu li l-inqas workforce għal meta tiġi l-Presidenza hija ta' 200 ruħ.

Fil-fatt, Ċipru dan l-ammont użaw.

M'aħniex qed ngħidu li għandna naslu sa 200 ruħ u, fil-fatt, meta tkellimt mal-kollega tiegħi, l-iState Secretary tal-Polonja, din qaltli li mhux neċessarjament għenithom li tellgħu l-istaff għal 400 ruħ, għax imbagħad jista' jkollok nies jaħbtu f'xulxin.

L-ewwel sfida kienet biex naraw kif loġistikament inkunu nistgħu ndaħħlu iktar nies f'Dar Malta, anke għaliex hemm sulari li għadhom u li se jkunu mikrija lil entitajiet li hemm fihom bħalissa, u ċjoè kirjiet antiki.

(Interruzzjonijiet) Sfortunatament naħseb li – u qed inwieġbek għax qiegħed tgħidli inti – dawk il-kirjiet jiskadu la naf il-ġurnata li tibda l-Presidenza, u lanqas il-ġurnata li tispiċċa l-Presidenza!

In-nies għaddew mill-interviews, u issa rridu nibdew nibagħtu għalihom, u dan irridu nagħmluh, jekk jista' ikun, mill-bieraħ, u allura rridu noħolqu l-ispazju meħtieġ.

Qiegħed isir il-capacity building mhux biss tan-nies, imma anke tal-għamara, tal-IT, tal-infrastruttura, eċċ. Ħarġet sejħa għal Senior Policy Officers, fuq livell ta' Technical Attaché u fuq livell ta' Research Analysts, li tagħlaq nhar il-Ġimgħa.

Għadhom għaddejjin l-interviews għal Technical Attachés, u ta' xi pożizzjonijiet oħra.

Issa, eventwalment, trid tittieħed deċiżjoni dwar x'se jiġri minn dawk il-pożizzjonijiet li se jiskadu lejliet il-Presidenza u waqt il-Presidenza!

Ma jistax ikollok nies li se jivvakaw il-post tagħhom u nies ġodda li jidħlu f'posthom meta inti jkollok il-Presidenza!

Il-bieraħ saret laqgħa li attendew għaliha madwar 60 ruħ min-nies li jaħdmu f'istituzzjonijiet jew jgħixu fi Brussell, il-Lussemburgu u l-madwar, liema laqgħa ġiet indirizzata mill-Ambaxxatur Camilleri, biex naraw il-possibilitajiet ta' secondments jew ta' nies li jersqu f'Dar Malta sabiex jaħdmu fuq il-Presidenza.

Fil-fatt, kien hemm laqgħa mal-Kummissjoni Ewropea dwar dan, għax mhux dejjem ikun ta' vantaġġ għal pajjiż li jippresjedi minħabba li ħafna drabi jkollok bżonn nies fuq in-naħa l-oħra tal-istituzzjonijiet, u allura trid tara strateġikament x'ikollok bżonn bħala pajjiż.

Laqgħat mal-Parlament Ewropew – kif tafu, il-Parlament Ewropew huwa strumentali fil-proċess ta' kull leġislazzjoni.

Inti għandek żewġ chambers li huma l-Kunsill u l-Parlament.

Jien diġà kelli 15-il laqgħa fil-Parlament Ewropew, kemm fi Strasburgu kif ukoll fi Brussell, u se tkun prassi wkoll, u qed nistieden lil sħabi l-Ministri u Segretarji Parlamentari sabiex, meta jkunu hemmhekk, jattendu għall-Council meetings tagħhom, u jieħdu l-opportunità u jiltaqgħu maċ-Chairs, mal-Vice Chairs u presidenti oħra fi ħdan il-Parlament Ewropew ħalli jibnu rapport personali u professjonali magħhom.

B'hekk wieħed ikun jista' jifhem aħjar lil min għandu fuq in-naħa l-oħra tal-mejda meta jkun qed jinnegozja biex jagħlaq leġislazzjoni.

Għandi wkoll laqgħa skedata fil-ġranet li ġejjin maż-żewġ kapijiet tad-delegazzjonijiet Maltin, jiġifieri kemm mal-Onor.

David Casa, sabiex niddiskuti magħhom l-involviment li jista' jkollhom il-Membri Parlamentari Maltin.

Eventwalment, kien hemm xi korrispondenza b'lura ftit wara l-elezzjoni tal-Parlament Ewropew, imma issa din ġiet sorvolata.

U issa anke l-Oppożizzjoni tixtieq li nibdew indaħħluha fid-diskussjoni, u għalhekk tkellimt mill-ewwel mal-Onor.

Casa sabiex tibda dik id-diskussjoni.

U fil-fatt se niltaqgħu fis-6 ta' Frar biex niddiskutu l-involviment tagħhom.

F'dak li għandu x'jaqsam ma' laqgħat fuq livell tekniku nista' ngħid li s'issa saru 49 laqgħa fuq livell ta' ambaxxaturi, permanent representatives u deputy permanent representatives, technical attachés, diretturi u diretturi ġenerali taċ-Ċivil, kif ukoll laqgħat oħra bejn nies li jattendu l-Council meetings.

Hemm minnhom li jkunu laqgħat formali, waqt li oħrajn ikunu informali, u ħafna drabi dawn tal-aħħar ikunu aktar effettivi, għax fuq kafé jiltaqgħu tliet technical attachés minn tliet pajjiżi differenti, u jitkellmu fuq x'inhuma l-ħsebijiet tal-pajjiż fuq il-futur.

Rigward laqgħat informali, wieħed jista' jifhem li hawnhekk qegħdin nikkonsultaw kemm mal-line ministries, kif ukoll mal-imsieħba soċjali, permezz tal-parteċipazzjoni tiegħi fil-laqgħat tal-MEUSAC Core Group, kif ukoll b'diskussjonijiet oħrajn.

Pereżempju, il-ġimgħa l-oħra, fost il-laqgħat li kelli fi Brussell, kelli laqgħa mal-ħames Membri Maltin fuq il-Kumitat Ewropew Ekonomiku u Soċjali, fejn flimkien magħhom iltqajna mal-President tal-Kumitat, kif ukoll mat-tliet Presidenti ta' tliet gruppi differenti.

Il-mandat tagħhom jispiċċa f'Settembru, u ħabat tajjeb li ħafna minn dawn il-Presidenti se jerġgħu jkunu kkonfermati jew elevati, u l-Membri Maltin kienu strumentali sabiex jiġbdu għall-attenzjoni tagħna l-irwol li jieħu l-Kumitat, kemm fi Brussell kif ukoll lokalment, sabiex jinvolvi l-imsieħba soċjali Maltin fil-Presidenza, eċċ. Il-line ministries staqsejnihom x'jixtiequ jagħmlu fl-entitajiet rispettivi tagħhom.

Hija okkażjoni li l-laqgħat li s-soltu jsiru fil-pajjiż jiddaħħlu fil-programm tal-Presidenza sabiex l-aġenda tal-pajjiż tkun immexxija 'l quddiem.

It-taħriġ huwa strumentali sabiex ikollok workforce li tkun taf il-proċeduri li tippresjedi, għax mhux kull min hu espert fil-qasam tiegħu għandu l-kapaċitajiet li jippresjedi u li jinnegozja.

U allura hemm bżonn ta' taħriġ intensiv.

Diġà bdejna b'offerti ta' taħriġ fejn 'il fuq minn 100 persuna ngħataw boroż ta' studju ta' opportunitajiet sabiex jieħdu taħriġ fuq l-istituzzjonijiet, fuq l-innegozjar, eċċ. f'istituzzjonijiet barra minn xtutna.

Ħafna minnhom marru fi Bruges, Pariġi u bliet oħra.

Hawnhekk anke l-lingwi huma xi ħaġa fundamentali, u jkun tajjeb li wieħed jirfina xi lingwi li jkun tgħallem fil-passat għax din tista' tkun utli.

Għalkemm il-working language hija dik l-Ingliża, li tkun taf titkellem u tisma' lil sħabek, b'mod partikolari bil-Franċiż, dejjem se tkun xi ħaġa utli.

Mas-Segretarju Ġenerali Corsepius, tkellimna wkoll fuq it-taħriġ li l-Kunsill jagħti lin-nies, kemm li jistgħu jibdew jidħlu fil-pożizzjonijiet f'Dar Malta, kif ukoll lin-nies Maltin li għandhom bżonn jippresjedu xi laqgħa u jkunu qed jitilgħu għal dik il-laqgħa minn Malta.

Eventwalment se jsir taħriġ ukoll għall-Ambaxxaturi u għall-Ministri.

Hija prassi li s-Segretarjat iħarreġ fil-proċeduri, eċċ. lil dawk kollha li jkunu se jikkontribwixxu.

Qed niddiskutu wkoll mall-iSpeaker tal-Kamra dwar l-involviment tal-parlamenti nazzjonali f'dak li għandu x'jaqsam mal-Presidenza.

Aħna ħejjejna r-rapport tagħna fuq x'isir fi presidenzi oħra, u għaddejna dan id-dokument kemm lill-iSpeaker tal-Kamra, kif ukoll lill-iSkrivan tal-Kamra.

Fil-ġimgħat li ġejjin, se nżommu dik id-diskussjoni ħajja sabiex il-Parlament Malti jkun konxju ta' dak li hemm jistennih meta naslu għaliha.

Hemm programm kulturali wkoll, u hawnhekk mhux qed nipprovaw nivvintaw ir-rota jew noħolqu xi strutturi ġodda.

Fuq it-taħriġ u l-policy qed nużaw l-EU Secretariat, struttura li ġiet imwaqqfa fil-passat, u li ħadmet u tat il-frott tagħha.

Għalhekk, mhux se noqogħdu noħolqu units ġodda minħabba l-Presidenza, imma se naħdmu b'mod orizzontali, bir-riżorsi li jeżistu.

Bdejna d-diskussjonijiet mal-Valletta 18 biex naraw jekk huma għandhomx il-kapaċità li jħejju l-programm kulturali.

Għaddejjin fuq x'riċerka ssir fi Brussell u l-kapitali l-oħra.

Anke l-Ministeru għall-Affarijiet Barranin qed ikun involut sabiex naraw ambaxxati bilaterali, b'mod partikolari li jkollhom ċerta udjenza li tinteressa ruħha fil-programm kulturali tal-pajjiż li jippresjedi, sabiex naraw x'se jiġi lura.

Imbagħad hemm ukoll l-ambaxxati multilaterali li huma ta' ċerta portata u importanza għal meta jsiru laqgħat fejn il-Presidenza ma tkunx qiegħda tippresjedi imma tkun qiegħda tirrappreżenta lill-Kunsill, b'mod partikolari fejn jidħlu l-Fisheries, l-Ambjent, Tibdil fil-Klima, is-Saħħa permezz tad-WHO, eċċ. Ħafna drabi hawnhekk inkunu qed nitkellmu fuq Ġinevra u Vjenna, mingħajr ma niskartaw ambaxxati bilaterali u ta' importanza oħrajn, bħal New York, Ruma u The Hague, fejn hemmhekk għandek l-aspett tad-drittijiet tal-bniedem.

L-aspett l-ieħor huwa l-aspett loġistiku, li tkellimna ftit fuqu wkoll u li, mal-ħin, dan se jkun fundamentali għal dak li se jsir f'pajjiżna.

Se jinżammu laqgħat, u bħalissa għaddejjin diskorsi mal-Malta Tourism Authority u mal-Malta Enterprise, kif ukoll mal-MHRA u stakeholders oħra.

Imbagħad għandek it-tielet pilastru li qed tinbena fuqu l-Presidency Unit, u allura hawnhekk qegħdin nitkellmu fuq il-media and information sabiex ikollok messaġġ koordinat u li jwassal il-ħsebijiet, l-ambizzjonijiet u r-riżultati tiegħek b'mod effettiv.

Ipprovajt inkun konċiż, imma għandi ħafna aktar dettalji.

Naħseb li jkun utli jekk nisma' l-ħsebijiet tagħkom, u mbagħad inkomplu niddiskutu flimkien.

THE CHAIRPERSON: Grazzi.

Naħseb tifhem il-fatt li l-Kumitat tal-Parlament ikun interessat fl-irwol u fl-involviment tal-parlament nazzjonali f'dan kollu.

Aħna, bħala Kumitat, ġie ppreparat dokument mill-impjegata tal-Parlament, u li fih għandna overview ta' dak li l-Parlament Malti se jkun involut fih, bħal pereżempju, laqgħat tal-COSAC u laqgħat ġodda bħall-CFSP u CSDP, plus li jista' jkun hemm laqgħat settorjali tal-Kumitati tal-Parlament.

IAN BORG: Jidhirli li l-Parlament għandu rapport min-naħa tagħna ta' x'wieħed qed jistenna minnu, u aħna għandna rapport min-naħa tagħkom dwar x'qegħdin tistennew u, fil-ġranet li ġejjin, apparti li l-Ambaxxatur diġà iltaqa' mal-Iskrivan tal-Kamra u se nidħlu wkoll f'diskussjonijiet mal-iSpeaker.

U naħseb li għandu jkun hawn rappreżentanza minn dan il-Kumitat ħalli wieħed ikun konxju tal-obbligi u tar-responsabilitajiet li għandna.

THE CHAIRPERSON: Speċjalment meta wieħed iqis li sal-2017 se jkollna l-Parlament il-ġdid li se jkun operattiv.

Hawn xi mistoqsijiet?

L-Onor.

FREDERICK AZZOPARDI: Tkellimt dwar id-drafting tal-programm u għedt li donnu għad m'hemmx deċiżjoni eżatta dwar liema rwol se jkollhom it-tliet pajjiżi li se jmexxu l-Presidenza.

U għedt jekk hux se nieħdu s-sajd jew il-biedja.

IAN BORG: Dak mhux fuq l-aspett tad-drafting tal-programm.

Hemmhekk fejn qed jidħlu fit-teknikalità mas-Segretarjat tal-Kunsill, u fejn wieħed jara hemmx lok li wieħed jikkoopera bejn il-pajjiżi sabiex jippresjedi.

Is-Slovakkja hija l-ideal għax qiegħda fin-nofs tal-katina, u għaddejjin b'dawn id-diskussjonijiet ħalli nindirizzaw dawn in-nitty-gritties li, frankament, nixtieq inħallihom fuq livell tekniku ħalli naraw li l-pajjiżi jużaw l-aħjar riżorsi.

Issa l-programm jibda jiġi mfassal għall-ħabta ta' Mejju/Ġunju, u hemmhekk id-Diretturi tal-Affarijiet Ewropej mill-Ministeri differenti jridu jagħtu l-input tagħhom.

Jien nittama li jafu x'iridu, imma konvint li hekk hu.

FREDERICK AZZOPARDI: Semmejt ukoll in-numru ta' ħaddiema, u semmejt is-Senior Policy Officers u l-Policy Officers li se jsiru l-interviews tagħhom.

Għandkom xi numru kemm se jiġu mpjegati f'dawk il-linji?

IAN BORG: Aħna m'għamilniex numru definittiv.

Idea ta' x'workforce kellhom pajjiżi oħra sabiex jippresjedu u jilħqu l-obbligazzjonijiet tagħhom, kif diġà għedt, huma dawk li huma.

Qegħdin nimxu fuq proċess pragmatiku, u nħallu l-ħin biex jiggwidana x'ikun hemm bżonn.

Kieku wieħed ikollu l-lussu li jista' jdaħħal 300 ruħ u m'għandux problemi minn fejn se jħallashom, naħseb li xorta jrid jieħu l-ħin tiegħu biex ipoġġihom f'posthom, għax loġistikament dawn in-nies irid ikollhom mejda u l-għodda tagħhom biex jaħdmu, iridu jitħarrġu u jingħataw l-assignments li għandhom bżonn.

Se jkollok min jitla' fl-immedjat, u oħrajn li forsi se jitilgħu sitta, seba' xhur qabel il-Presidenza.

FREDERICK AZZOPARDI: L-applikazzjonijiet kienu miftuħin għall-ħaddiema taċ-Ċivil jew jistgħu japplikaw ukoll minn barra?

IAN BORG: Le, seta' japplika kulħadd.

Jien informat li fuq tas-Senior Policy Officers applikaw 'il fuq minn 150 ruħ, u għaddew 'il fuq minn 100.

Dawk allokajnielhom l-iSkala 7 taċ-Ċivil, u għandek ukoll il-pakkett tal-allowances skont l-iskeda tal-Affarijiet Barranin, u li din naħseb qatt ma nbidlet.

Anzi, pprovajna nissikaw ukoll iċ-ċinturin hemmhekk.

Għandek ukoll il-Policy Officers, li l-pożizzjoni tagħhom għadha miftuħa u tagħlaq nhar il-Ġimgħa.

Dawk għandhom l-iskala 9 biex jirriflettu t-TA u l-RA, jiġifieri l-pożizzjonijiet l-oħra li għandek jaħdmu f'Dar Malta.

U dan għamilnih għax ma jistax ikollok taħt l-istess saqaf nies li qed jagħmlu l-istess xogħol, imma mħallsin differenti.

Jista' ikun ukoll li mal-ħin nużaw żgħażagħ li forsi ma jkunux gradwati bilfors f'dan ix-xogħol, imma li jixtiequ jagħtu servizz lill-pajjiż.

U dawn se ndaħħluhom biex jagħmlu xogħol amministrattiv, u allura wieħed jista' jiffranka l-pagi, imma fl-istess ħin qed jagħti opportunità tajba lil dawn in-nies.

Din tagħlaq nhar il-Ġimgħa.

Kemm tas-Senior Policy Officers kif ukoll tal-Policy Officers għamilnihom ma jiskadux biex, kemm jista' jkun, nibqgħu ndaħħlu l-intake ta' dawk li se jkunu għaddew, u b'hekk nevitaw proċessi ...

FREDERICK AZZOPARDI: Qed nifhem li mhux bilfors għax ikunu għaddew 100 applikant, dawn se jidħlu kollha, hux hekk?

Hemm proċess li ċ-Ċivil isegwi, fejn l-ewwel trid tmur għall-approvazzjoni tal-PAHRO, u mbagħad trid tmur għall-approvazzjoni tal-Finanzi.

U allura, skont l-approvazzjoni li jkollok u skont kemm wieħed jitlob biex jiġu approvati.

Imma l-lista tibqa' valida.

FREDERICK AZZOPARDI: Qiegħed jissemma ħafna xogħol li jirrikjedi spejjeż kbar għall-pajjiż.

Allura mill-Ewropa hemm xi finanzjament speċifiku għall-Presidenza?

IAN BORG: Dan huwa kumment interessanti.

Il-Presidenza hija obbligu li toħroġ mit-Trattat, u allura ma nagħżlux aħna jekk irridux il-Presidenza jew le.

U għalhekk, sfortunatament, mhuwiex possibbli li wieħed jieħu finanzjament Ewropew sabiex jilħaq l-obbligi tiegħu.

Wieħed jara x'jista' jagħmel minkejja l-Presidenza, u mhux minħabba l-Presidenza.

U allura, pereżempju, wieħed iħarreġ is-Servizz Pubbliku … Kif spjegajt qabel, qed jingħataw boroż ta' studju u taħriġ ieħor, u dan isir irrilevanti jekk imbagħad in-nies hux se jibqgħu maċ-Ċivil jew le.

Aħna ma tajniex kas jekk humiex se jersqu 'l quddiem jew le, u jekk humiex Brussell jew inkella fil-Ministeru, għax dak l-għarfien qiegħed magħhom u allura, anke jekk dak li jkun jitlaq, fl-aħħar mill-aħħar wieħed ma jistax jikkontrolla r-riżorsa umana tiegħu.

F'dak li għandu x'jaqsam mal-finanzjament, jekk tippresjediex Malta jew inkella l-Ġermanja, xorta se ġġib magħha l-istess spejjeż u l-istess obbligi.

Jiena konvint li din il-mistoqsija se nibda noħlom fuqha fix-xhur u fis-snin li ġejjin.

THE CHAIRPERSON: L-Onor.

MARLENE FARRUGIA: Jien nixtieq aktar informazzjoni fuq x'inhu l-irwol tagħna l-Membri Parlamentari fuq it-tfassil tal-programm.

Il-Parlamenti tat-tliet pajjiżi li jkunu qed jippresjedu kif se jieħdu sehem f'dan, u anke aħna, bħala Foreign and European Affairs Committee, kif se nkunu nistgħu nikkontribwixxu b'mod dirett sabiex inwasslu s-sottomissjonijiet tagħna biex dak li nixtiequ naraw fil-programm iseħħ?

Kull pajjiż għandu l-proċess tal-leġiżlazzjoni tiegħu u kif jaħdem l-Eżekuttiv mal-Parlament.

Dan huwa l-obbligu tal-Ministri li jpoġġu fil-Kunsill tal-Ministri.

Naqbel miegħek hawnhekk għax hija wegħda elettorali ta' dan il-Partit li llum jinstab fil-Gvern li għandu jieħu a bipartisan approach, u allura ma narawx biss l-involviment tal-Membri Parlamentari min-naħa tal-Gvern, imma anke li jkun hemm l-involviment tal-Membri Parlamentari min-naħa tal-Oppożizzjoni.

Kif kont qiegħed nispjega, jien se nibqa' disponibbli u se nibqa' nattendi hawnhekk, filwaqt li nistedinkom – kemm b'mod formali matul laqgħat oħra, u kemm b'mod informali – sabiex nibqgħu niddiskutu u nagħmlu laqgħat bejnietna, jekk hemm bżonn anke nagħmlu one-to-one fil-portofolio Ministerjali tiegħi.

Min-naħa l-oħra, hemm il-proċess li jsir fil-kumitati l-oħra ta' din il-Kamra, u anke fil-Plenarja nnifisha permezz tal-mistoqsijiet parlamentari, eċċ. Kif kont qed nispjega, aħna rridu issa lid-diretturi u lill-ministeri sabiex jgħidulna fuqiex għandna l-aktar niffokaw – pereżempju, li niffokaw fuq l-immigrazzjoni irregolari, fuq il-marittimu jew fuq il-Mediterran – u x'direzzjoni politika għandna nieħdu, fejn irridu naslu, u jekk wieħed huwiex se jitkellem fuq livell formali fi Brussell, u allura jkun irid jibda jaħseb minn issa sabiex jiltaqa' mal-Kummissarju rispettiv ħalli jtellaq il-ħsibijiet tiegħu.

Dan għaliex, fl-aħħar mill-aħħar, il-leġiżlazzjoni li jkollu quddiemu l-Kunsill u l-Parlament li jtellqu lill-Kummissjoni Ewropea.

Proprju l-ġimgħa l-oħra, kelli laqgħa mas-Segretarju Ġenerali tal-Kummissjoni Ewropea, Catherine Day, u ma' uħud mill-Kummissarji l-oħra li ltqajt magħhom matul l-aħħar sentejn.

Il-ġimgħa l-oħra kelli wkoll żjara ma' Johannes Hahn, Kummissarju għan-Neighbourhood Policy.

U allura, għandek l-aspett tal-iskrutinju parlamentari, il-mistoqsijiet parlamentari lill-Ministri rispettivi fuq x'qegħdin jaraw, u naħseb li mbagħad għandu jkun hemm approach fejn wieħed joħroġ mill-Ministeru konċernat sabiex jikkonsulta mal-kumplament tal-Membri Parlamentari, u allura anke mal-Membri tal-Oppożizzjoni.

Fuq l-iskrutinju parlamentari, pereżempju jien nista' nistaqsi lill-ministeru konċernat jekk applikax jew inkella għandux il-ħsieb li japplika taħt it-tali sejħiet għal fondi Ewropej.

F'dan il-każ, wieħed jagħmel mistoqsijiet lill-ministeri konċernati biex jara x'inhuma l-ħsebjiet tagħhom li se jippromwovu fil-Council formation tagħhom u jekk hemmx lok ta' diskussjoni aħjar fuqhom.

MARLENE FARRUGIA: Għandek ukoll l-involviment taż-żgħażagħ.

Għandek l-SDM, il-Pulse u għaqdiet oħra taż-żgħażagħ li diġà wrew li jistgħu jkunu jsemmgħu vuċi.

Il-Presidenza hija xi ħaġa nazzjonali, u allura, kif nistgħu naħtfu din l-okkażjoni biex ninvolvu liż-żgħażagħ fit-tfassil tal-programm u nisimgħu s-suġġerimenti tagħhom?

IAN BORG: Li nista' ngħid hu li ħafna minnhom dawn avviċinawna personalment.

Bħalissa qed jiġuni f'moħħi għaqda ta' żgħażagħ minn Għawdex u li magħhom kelli laqgħa interessanti ħafna.

Issa nistgħu naraw jekk hemmx għaqdiet ta' żgħażagħ oħra fi gżejjer membri stati, fejn allura nistgħu niksbu l-attenzjoni tal-Ministri konċernati, u anke tal-Kummissjoni Ewropea, biex tinħoloq sezzjoni apposta, jew konferenza, jew work shops fejn wieħed ikun jista' jiddiskuti.

Dawn huma laqgħat regolari ma' stakeholders li qegħdin javviċinawna huma stess.

Imbagħad, meta tmur fuq il-MEUSAC u fuq il-MCESD, hemmhekk se ssib ir-rappreżentanti tal-entitajiet l-oħra.

Żgur li rridu nkabbru l-għarfien tal-Presidenza tagħna.

Jiena ngħid li fortunatament aħna avvanzati kkomparati ma' pajjiżi oħra; imma, sfortunatament, mhux kulħadd jifhem x'inhuma l-obbligi ta' pajjiżna f'dawk is-sitt xhur tal-Presidenza.

Għalhekk irridu nkabbru dan l-għarfien, u żgur li din id-diskussjoni li qiegħda tipproponi inti hija xi ħaġa kruċjali.

MARLENE FARRUGIA: Dik hija importanti daqs il-Presidenza nnifisha.

IAN BORG: Imma huwa importanti li l-poplu, l-għaqdiet, l-NGOs, l-istakeholders, l-assoċjazzjonijiet ċivili u l-parlamentari jifhmu l-proċess Ewropew.

Wieħed jista' jsejjaħ konferenza u jagħmel pompa għal jumejn, tlieta biex jikseb l-attenzjoni tal-media; imma mbagħad għandek il-proċess Ewropew, li jitlob li inti trid tikkonvinċi lill-Kummissjoni Ewropea biex it-tema partikolari li tixtieq inti tidħol fil-programm ta' ħidma.

U aħna nafu li l-programm ta' ħidma tal-Kummissjoni Ewropea, kemm dak annwali, kif ukoll dak għall-ħames snin li ġejjin, ġie ppubblikat fil-ġranet li għaddew.

Mela x'tip ta' leġiżlazzjoni se jkun hemm fuq il-working parties?

Wieħed irid jifhem li hemm proċess leġislattiv, u allura, fl-aħħar mill-aħħar, li tippresjedi nistgħu nagħmluha festa ta' kuluri, imma li se jibqa' wara huwa fuq il-leġiżlazzjoni li tkun għaddiet.

U dawn jiġġudikawk fuq dak li tkun għalaqt.

Jien ma nixtieqx nirrimarka fuq xi pajjiż jew ieħor, imma …

MARLENE FARRUGIA: Aħna rridu nħallu l-marka tagħna u, jekk ħaddieħor ma wasalx fuq dawn l-oqsma ta' interess Mediterranju, irridu naraw kif se naslu aħna.

THE CHAIRPERSON: L-Onor.

TONIO FENECH: L-ewwel nett, huwa ta' unur kbir u hija okkażjoni sabiħa għal Malta li se jkollha l-Presidenza tal-Unjoni Ewropea.

Malta se tkun il-President tal-Ewropa, u allura l-Gvern se jkun qiegħed iġorr responsabilità kbira.

Jiena nawgura li bħala Malta nagħmlu suċċess minn din l-okkażjoni, għax huwa fl-interess ta' pajjiżna.

Jien it-tama tiegħi hi li meta tgħaddi l-Presidenza ta' pajjiżna, il-pajjiżi l-oħra jgħidu li aħna għalaqna ħafna issues, u jgħidu li Malta kienet l-interlokutur biex wasalna għal numru ta' issues.

Naħseb li l-ħin se jkun favurina, għax il-perijodu ta' bejn Jannar u Ġunju huwa l-aktar wieħed intensiv u l-aktar wieħed li fih isir xogħol għax, sfortunatament, fit-tieni nofs tas-sena għandek is-sajf, u mbagħad għandek il-Milied, u allura, ħafna drabi, il-ħidma tal-Kunsill tkun biss ta' xahrejn.

Għalhekk, qegħdin fl-aħjar żmien, u naħseb li pajjiżna għandu din l-opportunità sabiħa li fiha jista' verament iħalli marka fuq il-livell Ewropew.

U, fl-interess nazzjonali, nawgura li l-Gvern jirnexxielu jagħmel dan.

Jien min-naħa tiegħi nirringrazzjak tal-brief li tajtna, u m'għandix dubju li 'l quddiem se jkollna opportunità biex nitkellmu ħafna aktar dwar l-issues.

Jiena nħares lejn il-Presidenza fuq tliet livelli: l-ewwel nett, il-kontenut politiku li l-Gvern se jittratta fuq dawn l-issues.

Jiena xtaqt li niddiskutu ftit, u se nagħmel xi mistoqsijiet f'dan is-sens.

Huwa tajjeb li qed tittieħed an element of bottom-up approach on the issues li l-Gvern qed jara li għandu jressaq fuq l-aġenda.

Però, ma nistgħux ninjoraw li l-Kummissjoni ġejja bl-aġenda tagħha.

Fil-fatt, inti semmejt li l-Kummissjoni għandha programm għal ħames snin, u allura l-Kummissjoni se tiġi quddiemkom fil-laqgħa ta' Mejju/Ġunju b'aktar karti milli se tiġu bihom intom.

Ovvjament, kull Kummissarju għandu l-aġenda tiegħu, u se jipprova jġib lill-Presidenza favurih biex tagħtih il-prijorità fuq l-issues tiegħu.

Ovvjament, l-għaqal tagħna hemmhekk irid ikun li naraw kif ninnegozjaw u nlaqqgħu ftit il-prijoritajiet tagħhom mal-prijoritajiet tagħna.

Hemmhekk, fl-opinjoni tiegħi, naħseb li jrid isir ħsieb minn kmieni min-naħa tal-Gvern dwar l-istrategic areas li aħna rridu nimbottaw fl-aġenda.

Ovvjament, hemm issues li inti you want to fast-track them, u hemm issues oħra li trid tikkontrollahom aħjar biex ma jmorrux kontra ċerti interessi tagħna.

Anke ċertu taħriġ li ssemma, speċjalment fl-oqsma kritiċi ta' pajjiżna, ma jkunux biss taħriġ fuq kif tagħmel negotiating skills.

Tajjeb li ssemmew ukoll il-linguistic skills meħtieġa għax, mill-esperjenza tiegħi, nista' ngħid li ġieli konna nkunu ħames ministri qed nitkellmu bl-Ingliż, u mbagħad f'daqqa jidħlulek tnejn oħra fil-grupp u jaqilbu għal-lingwa Franċiża, mingħajr lanqas biss tinduna.

U dan għaliex il-Franċiż hija lingwa naturali.

Mela, f'dak il-każ, irid ikollok in-nies li jifhmu x'qed jiġri fil-laqgħa, għax inkella ċ-Chairman tal-kumitat jinqabad fuq sieq ħażina.

U allura, ngħidilkom prosit jekk qed tieħdu ħsieb ta' dak l-aspett ukoll.

Irridu nkunu wkoll imħarrġa fuq l-issues tekniċi tagħna, u hawn nirreferi b'mod partikolari għall-issues fiskali.

Nafu li l-Ewropa għandha mbuttatura kbira fuq issues li huma sensittivi għalina, u għalhekk importanti li l-kumitati tagħna jkunu qed jifhmu dawk l-issues fundamentali, għax l-esperjenza tal-Kummissjoni hi li ma tattakka qatt l-issue b'mod frontali, imma tidħol mill-bieb ta' wara.

U tibda ssib kumitati oħrajn fejn tinduna li tkun aċċettajt dak il-prinċipju hemm, u tkun aċċettajt dak il-prinċipju hawn, u tispiċċa tkun inkonsistenti jekk ma taċċettax il-pakkett finali!

Għalhekk, irid ikun hemm l-għaqal f'dan is-sens sabiex, minn dawn il-120 kumitat li se nippresjedu, nidentifikaw dawk li huma fundamentali għal pajjiżna, u jrid ikun hemm focus partikolari fl-interess nazzjonali.

Li xtaqt nistaqsi f'dan l-istadju hu jekk il-Gvern – mingħajr ma nnaqqas mill-importanza tal-proċess li nagħmlu, il-laqgħat mal-imsieħba soċjali u man-nies interessati, eċċ. – b'mod strateġiku, jekk bediex iħares lejn x'irid jagħti jagħti imbuttatura fuq l-aġenda.

Qed ngħid hekk għax nafu li din hija triq twila u, jekk ma jibdewx jissemmew qabel ma tasal il-Presidenza, se jkun diffiċli ħafna biex imbagħad ninfilzawhom, għax il-Kummissjoni ma tkun għamlet l-ebda xogħol preparatorju fuq l-issues tagħna.

Kien hemm ċerti pajjiżi li xi ftit jew wisq hekk ġralhom, jiġifieri l-issue tkun inqabdet fil-Presidenza nnifisha u l-Kummissjoni ma tkun għamlet l-ebda preparazzjoni għaliha għax ikun tard wisq f'dak l-istadju, u allura l-frott ikun ftit wisq.

Imma, jekk naqbdu ċertu issues kmieni u nibdew ninfilzawhom ħalli l-Kummissjoni tagħmel studju preparatorju fuqhom, iċ-chances tagħna li meta naslu aħna għall-Presidenza dawn ikunu fil-konklużjoni tagħhom ikunu aktar fattibbli.

Naf li din hija mistoqsija daqsxejn wiesgħa, imma naħseb li hija fundamentali għax fuq kollox dik hi l-Presidenza.

IAN BORG: Qabelxejn grazzi tal-appoġġ u s-sens kostruttiv li bih tkellimt għax inti għandek esperjenza vasta ta' numru ta' snin fuq il-Kunsill.

Proprju dawk huma l-istess ħsebijiet tagħna bħala Gvern, għax ilkoll kemm aħna rridu nagħmlu biċċa xogħol tajba, u dan għall-ġid u r-reputazzjoni ta' pajjiżna.

Ovvjament, kien ta' sodisfazzjon għalina li, minn dawk li resqu 'l quddiem għas-sejħiet li kellna, kien hemm nies li jġorru magħhom snin twal ta' esperjenza, kemm meta kienu jaħdmu f'Dar Malta, kif ukoll f'istituzzjonijiet oħra.

Magħhom dawn se jġibu dak l-għarfien meħtieġ u li ma ġġibu mill-ebda taħriġ li tista' tagħmel.

Jekk imbagħad wieħed imur għall-mistoqsija speċifika fuq dak li kont qed titkellem fuqu inti, nista' ngħid li fid-diskussjoni li kelli mal-Kummissarju Johannes rajna x'nistgħu tanġibilment naraw fis-Southern Neighbourhood, fl-Eastern Partnership summits li qed jingħataw ċerta status, u li l-Mediterran dejjem kien fragmentat, bil-Five plus Five, l-Union for the Mediterranean u l-laqgħat li jsiru permezz tal-Euromed, eċċ. u l-Kummissarju, b'kunfidenzjalità, esprima l-ħsieb u l-pjan ta' ħidma tiegħu.

Dan huwa proċess li jrid jinqabad fl-immedjat mill-Ministri mal-Kummissarji rispettivi tagħhom.

Apparti minn hekk, għandek proċess pjuttost burokratiku li għaddej fuq livell ta' amministrazzjoni, fejn hemmhekk għaddejja u qiegħda tiġi aġġornata … Sentejn ilu bdejna fuq livell ta' tliet xhur, mentri llum qiegħda tiġi aġġornata aktar spiss it-tabulation ta' kull dossier.

Pereżempju, il-Polonja fetħu file għal kull leġislazzjoni.

Mela, f'kull file għandek il-pożizzjoni tagħna, brief għall-Ministru meta dan imur quddiem il-Parlament, brief għal meta jmur quddiem il-Kumitat tal-Parlament Ewropew, brief jekk jiġi ffaċċjat mill-media wara l-laqgħa tal-Kunsill, eċċ. U allura din it-tabulation qiegħda turi kull ma' hemm fuq il-mejda llum, jiġifieri l-pożizzjoni ta' Malta, min se jkun qiegħed fil-pożizzjoni x'leverage qed jagħtih il-Gvern, minn fejn sa fejn għandu jasal, u fejn wieħed jantiċipa llum li se tkun fl-2017.

Se tkun magħluqa?

Se tkun għadha quddiemna?

Issa beda l-eżerċizzju proprju li semmejt inti, u li rreferejt għalih jien aktar qabel.

Il-programm ta' ħidma tal-Kummissjoni għadu kif ġie varat f'dawn l-aħħar ġranet.

Bħalissa qiegħed jiġi analizzat, u hemm in-nies li qegħdin jaħdmu fuqu.

Allura, f'din it-tabulation issa se nżidu kemm hu mgħaġġel il-Kummissarju biex iwassalha.

Ikun hemm affarijiet oħra li taħseb li mhux se jkunu fi żmienek, għax l-iskeda turi li sal-2016, u mbagħad tkun qiegħed għal kafé Brussell u jgħidulek li hemm il-possibilità li l-MFF review jispiċċa f'ħoġrok!

U allura dan jibdillek totalment l-andament u l-pjanijiet tiegħek, għax taf li quddiemek se jkollok a big issue u l-attenzjoni tal-pajjiżi kollha u tal-media kollha se jkunu fuq dak id-dokument partikolari.

Hemm affarijiet oħra li nistgħu nippreveduhom, bħalma huma elezzjonijiet importanti f'ċerti pajjiżi, fosthom fi Franza u fil-Ġermanja, li jistgħu jeħdulek l-attenzjoni għax se jkunu qed isiru f'dawk is-sitt xhur tal-Presidenza tagħna.

Id-diskussjoni tar-Renju Unit li, għal grazzja t'Alla, wieħed jista' jibda jiċċara l-affarijiet minn Mejju li ġej, imma fl-eventwalità li le ma jkunx hekk u se jkollok ir-referendum imwiegħed mill-Prim Ministru fl-2017, inti tkun trid tagħti handover lil ta' warajk u tkun trid iddaħħal miegħek fil-working groups u fit-trialogues lill-uffiċjali tar-Renju Unit.

Allura, jekk jinqala' xi ħaġa, wieħed irid iżomm f'moħħu li r-Renju Unit jaqa' fi Trio differenti u, anke fl-agħar eventwalità – li naħseb ħadd ma jawgura li jkun hekk – din se tkun taħt ir-responsabilità tal-kollegi tagħhom li jkunu fl-istess Trio, li allura jsegwu dak il-proċess.

Jien nifhem u napprezza dak li kont qed tgħid inti, u nista' inserraħlek rasek li qegħdin nieħdu ħsieb.

Nafu li dik hija xi ħaġa fundamentali fuq is-suċċess tal-Presidenza, għax inkella trid toqgħod tonfoħ ħafna issues li, fil-verità, ma jkunux leġislattivi, imma min veru jaf jagħrbel ix-xogħol fi Brussell, se jkun qed jgħid li inti għalaqt dak l-ammont ta' leġislazzjonijiet, jew inkella li inti ħallejt daqstant ieħor warajk għall-Presidenza sussegwenti.

TONIO FENECH: Xtaqt nistaqsi xi ħaġa fuq il-political success għax naħseb li dik hija issue li għandha x'taqsam mal-aġenda u mal-programm.

It-tama tiegħi hi li, eventwalment, meta l-Gvern ikun iktar ċar fuq l-issues strateġiċi, jagħtina aġġornament dwarhom fuq livell ta' Parlament, jew inkella permezz ta' dan il-Kumitat, u ssir ukoll diskussjoni fuq x'inhuma dawn l-issues strateġiċi li l-Gvern qed iħares lejhom biex aħna nkunu nistgħu nagħtu l-feedback tagħna.

Żewġ elementi tal-Presidenza wkoll huma dak li se jissarraf għal pajjiżna f'termini ta' opportunità li se jagħti lil pajjiżna, u dak li aħna se nkunu x-showcase tal-Ewropa f'dan il-perijodu.

Inti alludejt ukoll għal ċerti affarijiet li qed taħsbu fuqhom, imma pereżempju, bdejtu taħsbu fuq il-branding tal-Presidenza innifisha?

Kif se twasslu għall-immaġini ta' pajjiżna fuq livell Ewropew biex anke n-nies jibdew jassoċjaw aktar lil Malta mal-Presidenza, u allura tkun ta' riklam tajjeb għal Malta?

U forsi tista' talludi ftit għall-aspett kulturali u x'qegħdin taraw li jista' isir minnu.

Ħalli nagħmillek l-aħħar mistoqsija għax l-ewwel insejt nagħmilha.

Ma nafx x'qed taħsbu fuq l-ambaxxati, imma din ukoll hija kwestjoni.

Din innotajtha wkoll fi Presidenzi meta kont jien Ministru, fejn kien ikun hemm numru ta' presidenzi li ma kienx ikollhom ambaxxatur imma jappuntaw wieħed għal dawk is-sitt xhur tal-Presidenza, avolja jekk dan ma jkunx residenti f'dak il-pajjiż.

B'hekk ikun jista' jagħmel il-lobbying, jieħu l-feedback, u jagħti wkoll ir-reazzjonijiet għad-diskussjonijiet fil-Kunsill, meta mbagħad jiġu biex jiddiskutuha bħala gvern f'dak il-pajjiż.

Din kienet tkun effettiva għax ovvjament kienu jaqdu ħafna l-funzjoni ta' ċerta lobbying li l-Gvern ikun irid jagħmel biex iwassal għal ċerti pożizzjonijiet.

Kif nafu, huma n-negozjati li jwasslu għall-qbil fl-aħħar mill-aħħar, u mhux sempliċement il-laqgħat formali.

Għalhekk, tista' tgħidilna jekk hemmx xi baġit li diġà ġie stabbilit għall-Presidenza f'dan is-sens?

IAN BORG: Ħalli nibda mill-aħħar waħda.

Ovvjament, il-pubbliku jaf l-allokazzjoni li għandu l-Gvern għal din is-sena partikolari għaliex tniżżlet fil-line item waqt il-Baġit.

Inkun qiegħed ngħix f'dinja oħra jekk ngħidlek li ma bediex isir id-drafting tal-Baġit, u li mhux għaddejjin id-diskussjonijiet ma' tal-Finanzi fuq a three-year budget.

Madankollu, aħna qegħdin nipprovaw kemm jista' jkun nillimitaw l-ispejjeż tagħna.

Loġistikament, kull ministru jkun jixtieq iniżżel l-informal ministerial staff tiegħu, imma dak ifisser li trid tħallas id-delegazzjoniet, it-travelling, l-accommodation, l-interpreti, eċċ., u allura kull sessjoni se tiġik tiswa l-mijiet ta' eluf ta' ewro.

Għaldaqstant, il-Gvern mhuwiex f'pożizzjoni li jgħid li l-Presidenza tagħna se tiġi tiswa tali ammont għaliex iċ-ċifri dejjem jiġu aġġornati.

Pereżempju, l-inqas somma li rajt kienet tad-Danimarka, u din kienet ta' €40 miljun.

Fil-fatt, dik kienet ġiet imlaqqma t-tap water presidency.

TONIO FENECH: Jiena rajt Presidenzi fejn, wara kull laqgħa, kien ikollna ikla bl-inbid minn kull pajjiż, u rajna wkoll Presidenzi oħra, speċjalment wara l-awsterità, fejn lanqas biro ma kienu jagħtuna!

IAN BORG: L-iktar pajjiż li nvesta flus fil-Presidenza kienu Franza u l-Polonja, bil-Polonja jonfqu 'l fuq minn €120 miljun.

Il-medja hija ta' €60 jew €65 miljun.

Ovvjament, wieħed irid jara fil-ġimgħat u x-xhur li ġejjin kemm nistgħu nillimitaw in-nefqa tagħna.

F'dak li għandu x'jaqsam mal-branding, ħassejna li għandna nitkellmu kemm ma' min jippromwovi lil pajjiżna bħala destinazzjoni turistika – u allura mal-MTA, li din bħalissa għaddejja b'diskussjonijiet mid-Direttur Eżekuttiv li jien appuntajt responsabbli mill-marketing and media – kif ukoll mal-Malta Enterprise.

Fl-aħħar mill-aħħar, wieħed jista' jieħu wkoll l-opportunità għal dak li għandu x'jaqsam mal-investiment u man-nies li qegħdin fid-dinja tan-negozju.

Il-Valletta 18 qiegħda on board għax se tkun diġà bdiet tintensifika l-ħidma tagħha sabiex tippromwovi lil pajjiżna.

Issa l-Valletta 18 ma taqax taħt ir-remit tiegħi, imma hemm kumitati oħrajn li qed jagħmlu dak l-iskrutinju.

Importanti ħafna li Malta kollha tiġi nkluża.

Jien kont għadni sindku dak iż-żmien meta ffirmajna ċ-charter għal-lokalitajiet kollha, u aħna rridu nkunu għaqlin biex, kif għedt inti, ma nikkonċentrawx biss l-attivitajiet tagħna fil-kapitali, imma anke l-irħula għandhom iħossu b'mod tanġibbli l-Presidenza ta' pajjiżna.

Jiena ngħid li din hija l-ewwel opportunità tanġibbli sabiex jifhmu wkoll il-proċess Ewropew, u allura l-proċess fejn leġiżlazzjoni ma ssirx minn parlament li naħa tgħid "iva" u naħa tgħid "le", fejn jivvotaw xid-9.30 p.m. u mbagħad wara kulħadd jitlaq lejn id-dar tiegħu – kif inhi l-prassi f'pajjiżna – imma jifhmu li hemm diversi istituzzjonijiet u li pajjiżna se jkun president ta' istituzzjoni minnhom; li l-leġiżlazzjoni ssir bl-involviment ta' aktar minn istituzzjoni waħda, imma li, fl-aħħar mill-aħħar, għandek proċess li se jaffettwa lill-gvern ta' pajjiżhom dwar x'jista' u ma jistax jagħmel għalihom, u li se taffettwa lilhom personali b'mod dirett.

Naħseb li hemmhekk irridu nkunu bravi biżżejjed biex dak il-proċess nfiehmuh.

Ovvjament, hemm diversi mezzi f'livell ta' skejjel, f'livell ta' kunsilli lokali, u f'livell tas-soċjetà in ġenerali.

F'dak li għandu x'jaqsam ma' ambaxxati, tinsab għaddejja diskussjoni mal-Ministeru tal-Affarijiet Barranin.

Wieħed irid jifhem li bħal donnu dejjem qiegħda tikseb aktar importanza r-rappreżentanza permanenti.

Dak li għedt inti huwa kollu minnu, jiġifieri, fl-okkażjonijiet li kelli, anke fil-Kabinett, tkellimt mal-Ministri fuq it-time management.

U dan għaliex, meta inti se tippresjedi, ma tistax titla' mal-flight siegħa qabel il-laqgħa, u tinżel lura immedjatament.

U allura ħafna drabi trid tkun taf lill-Ministru, ikollok il-mobile number tiegħu, u tagħtih telefonata lejliet jew jumejn qabel u tara fejn mhux qed jaqblu ż-żewġ ministri taż-żewġ pajjiżi differenti.

Preferibbilment, dan ikunu għamluh fuq livell ta' COREPER l-ambaxxaturi, għaliex naħseb li huma għandhom il-veru kontroll ta' x'jitla' quddiem il-Ministri.

Nirringrazzjak talli semmejt dan il-punt, u se nistaqsi ftit lill-Ministeru tal-Affarijiet Barranin biex nara jekk bediex jasal għal xi konklużjonijiet f'ċerti postijiet fejn għandna a non resident ambassador.

Jien bdejt bil-Polonja, li llum din ilha għaxar snin membru tal-Unjoni Ewropea, u naħseb li rridu nirrikonoxxu li għamlet in-roads b'saħħithom, filwaqt li hemm oħrajn, bħar-Repubblika Ċeka u postijiet oħra, li ħadu ċerta status.

Jien se nipprova kemm jista' jkun nagħmel żjarat bilaterali biex wieħed jibda jimla l-vojt tal-preżenza tagħna, minħabba li, kif għedt inti, ma jkollokx ambaxxatur residenti f'dak il-pajjiż.

Jiena ngħid li anke fejn għandna l-ambaxxaturi residenti, rridu nibdew nieħdu stock ta' x'qed jagħmlu, u wieħed irid jassessja jekk l-ambaxxaturi humiex qegħdin jifhmu l-portata tal-Presidenza.

Nemmen li jekk inti ma kontx fuq working group, jekk ma kontx fuq livell ta' COREPER, u ma kontx fuq il-mejda mal-laqgħat tal-ministri, mela mhux kulħadd jista' jpoġġi lilu nnifsu f'dik id-dimensjoni.

U hemm bżonn li kull ambaxxatur ikun qed jifhem li hawnhekk qed nitkellmu mhux aktar fuq riċevimenti u wirjiet artistiċi, imma qed nitkellmu fuq politika.

Imma se nieħu nota tal-kumment tiegħek, u se nara fiex wasalna.

U forsi anke l-Ministru, li s-soltu jkun qiegħed ipoġġi ma' din il-Mejda magħkom, ikun jista' jaġġornakom minn żmien għal ieħor.

THE CHAIRPERSON: Nirringrazzjak.

La m'hawnx aktar rimarki, nistgħu nieqfu hawnhekk illum.

Jekk Alla jrid, din ma tkunx l-ewwel u l-aħħar laqgħa, imma jkollna aktar laqgħat fil-futur qarib.

IAN BORG: Niltaqgħu kull meta nħossu li għandna niltaqgħu, biex inkomplu naġġornaw lil xulxin.

THE CHAIRPERSON: Grazzi ħafna.

Fit-8.05 p.m., il-Kumitat aġġorna għal data u b'aġenda li kellhom jiġu kkomunikati aktar tard.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 28 ta' Jannar 2015.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7:00 p.m.

L-Onor.

PREŻENTI: L-Onor Frederick Azzopardi, l-Onor.

Joseph Sammut u l-Onor.

ASSENTI: Il-Ministru għall-Affarijiet Barranin l-Onor.

Toni Bezzina u l-Onor.

Il-Minuti tal-laqgħa Nru 25 li saret fl-14 ta' Jannar, 2015 kienu konfermati.

L-Iskrivan tal-Kumitat qal it-talba.

PREŻENTAZZJONI MILL-ONOR.

IAN BORG, SEGRETARJU PARLAMENTARI GĦALL-PRESIDENZA UE2017 U FONDI EWROPEJ, DWAR IL-PREPARAMENTI LI QEGĦDIN ISIRU B'RABTA MAL-PRESIDENZA MALTIJA TAL-UNJONI EWROPEA GĦALL-PERJODU MINN JANNAR SA ĠUNJU 2017

Fil-preżentazzjoni li għamel l-Onor.

Ian Borg, Segretarju Parlamentari għall-Presidenza UE2017 u Fondi Ewropej, u fid-diskussjoni li segwiet fuq il-preparamenti li kienu għaddejjin isiru b'rabta mal-Presidenza tal-Kunsill tal-Unjoni Ewropea li Malta kienet se tieħu f'idha fil-perjodu bejn Jannar u Ġunju 2017, tqajmu diversi punti, prinċipalment dawn li ġejjin:-

Żmien tal-Presidenza: Malta tifforma parti mit-Trio magħmul mill-Olanda (Jannar-Ġunju 2016), Slovakja (Lulju-Diċembru 2016) u Malta (Jannar-Ġunju 2017) u minbarra li se tkun fl-aktar nofs tas-sena li jista' jsir xogħol fih se tkun ukoll fl-aħħar perjodu tal-Programm ta' 18-il Xahar u allura se tkun tista' tikkordina aħjar maż-żewġ presidenzi ta' qabel sabiex ċerta leġislazzjoni titwassal għall-konklużjoni tagħha matul il-Presidenza Maltija.

L-ewwel laqgħa tat-Trio kienet se ssir fit-3 u l-4 ta' Marzu 2015 filwaqt li f'Mejju u Ġunju 2015 kienu se jibdew id-diskussjonijiet fuq l-abbozzar tal-programm.

Riżorsi Umani: L-ambaxxatur anzjan is-Sur Victor Camilleri kien inħatar sabiex jikkordina u jħeġġeġ l-uffiċjali Maltin jikkontribwixxu għall-isforz meħtieġ qabel u matul il-Presidenza.

Mistennija jkun hemm mal-156 laqgħa li minnhom Malta tippresedi madwar 126 bl-oħrajn ikollhom chairperson fiss.

Skont kif żviluppat il-prassi, il-laqgħat u l-working groups formali jinżammu fi Brussell u allura ħafna mix-xogħol kien se jaqa' fuq ir-Rappreżentanza Permanenti li għandna hemmhekk u sabiex isir il-capacity building meħtieġ kemm fi Brussell kif ukoll f'Malta diġà ħarġu sejħiet għall-ingaġġ ta' policy officers (skala 9) u senior policy officers (skala 7) u għalkemm kien għadu ma ġiex stabbilit l-għadd addizzjonali ta' uffiċjali li hemm bżonn, biex wieħed jieħu idea, Ċipru kien ingaġġa mal-200 uffiċjal.

Kienet se tiġi mistħarrġa l-possibbiltà li matul il-presidenza jinħatru ambaxxaturi f'dawk l-Istati Membri fejn mhemmx wieħed residenti.

Taħriġ kien se jingħata l-aktar fuq aspetti tekniċi u ta' proċedura, negozjar kif ukoll fil-lingwa Franċiża, fejn kienu se jingħataw mal-100 borża ta' studju għall-impjegati pubbliċi f'Pariġi u Bruges.

Lokalment, il-punt ta' riferiment kien se jkun is-Segretarjat għall-Affarijiet Ewropej fi ħdan il-Ministeru għall-Affarijiet Ewropej.

Abbozzar tal-Programm tat-18-il Xahar: Il-kontenut kien primarjament se jsir bil-kontribut tad-Diretturi għall-Affarijiet Ewropej fil-ministeri, li allura jkollhom ukoll id-direzzjoni politika mill-Ministri tagħhom, mill-Membri Parlamentari permezz, fost l-oħrajn, ta' diskussjoni u mistoqsijiet parlamentari, kif ukoll bl-assistenza ta' akkademiċi mill-Università u stakeholders oħrajn fosthom l-imsieħba soċjali fi ħdan il-MEUSAC u l-MCESD.

Apparti l-programm miktub, il-Presidenza tkun trid tieħu ħsieb ukoll dawk il-kwestjonijiet li inevitabilment jinqalgħu minn żmien għal żmien.

Parlament Nazzjonali: il-Gvern diġà għadda rapport lill-iSpeaker dwar l-involviment tal-Parlament fil-ħidma tal-Presidenza.

L-Oppożizzjoni: fis-6 ta' Frar kienet se ssir laqgħa mal-Oppożizzjoni sabiex jiġi diskuss is-sehem tagħha f'dan il-ħidma.

Parlament Ewropew: Maħsub li jkun hemm mal-15-il laqgħa fi Brussell u fi Strasburgu u allura hemm bżonn li jinbnew kuntatti mal-presidenti tal-kumitati, anke bl-għajnuna tal-Membri Maltin tal-Parlament Ewropew, li dwar is-sehem tagħhom kienu se jsiru taħdidiet mal-Kapijiet tal-Gruppi, Dr Alfred Sant u s-Sur David Casa.

Branding: L-Awtorità tat-Turiżmu ta' Malta u l-Malta Enterprise kienu se jiġu fdati bil-branding ta' Malta matul il-perjodu tal-Presidenza sabiex jiġu promossi l-interessi ekonomiċi ta' pajjiżna.

Kultura: Rigward il-kontenut kulturali kien se jkun hemm is-sehem attiv tal-Fondazzjoni Valletta 2018 hekk kif din tkun għaddejja bil-proġett tagħha msejjaħ Valletta: Belt Kapitali Kulturali Ewropea għas-sena 2018.

Budget: Kienet għadha ma nħadmitx stima preċiża ta' kemm se tqum il-Presidenza ta' Malta però kien se jsir sforz sabiex l-ispiża fuq tliet snin tinżamm f'livell raġjonevoli.

L-ispiża medja ta' presidenza kienet ta' bejn 50 u 60 miljun euro, bl-għola kienet dik Pollakka b' €120 miljun u bl-orħos tkun dik Daniża b' €40 miljun.

L-ispiża tal-presidenza trid tinġarr mill-Istat Membru, liema obbligu kien joħroġ mit-Trattat.

Il-Presidenza trid tkun silettiva fil-laqgħat li torganizza f'pajjiżha għax hija trid tagħmel tajjeb għall-ispejjeż sostanzjali tal-organizzazzjoni tagħhom, e.g. staff u interpreti tal-Kummissjoni li jinġiebu minn barra.

Il-Proċess Leġislattiv Ewropew: Kien hemm bżonn li jiżdied l-għarfien tal-proċess leġislattiv Ewropew, li huwa wieħed twil u jeħtieġ ħafna konsultazzjoni u negozjar.

Il-programm leġislattiv joħroġ mill-Kummissjoni, fil-fatt dak tal-ħames snin li jmiss kien ħareġ fl-aħħar nofs tal-2014.

Fil-livell Ewropew ikun hemm bżonn li ninbuttaw l-aġenda tagħna minn qabel u dan permezz ta' kuntatti mill-ministri tagħna mad-diversi kummissarji u mal-presidenzi ta' qabel sabiex iressqu ċerta leġislazzjoni bil-għan li dawn jiġu konklużi matul il-Presidenza Maltija, għax l-għan prinċipali ta' kull presidenza huwa li tikkonkludi kemm tista' proposti leġislattivi.

Communications and Media Unit: It-twaqqif ta' dan il-unit kien essenzjali għall-ħidma tal-Presidenza.

Kien hemm qbil li jsiru laqgħat oħra bħal din dwar il-Presidenza ta' Malta tal-Kunsill tal-Unjoni Ewropea.

AFFARIJIET OĦRA

Ratifika mill-Gvern ta' Ftehim u Konvenzjonijiet.

Il-President tal-Kumitat għarraf lill-Membri li fuq struzzjonijiet tal-Ministru għall-Affarijiet Barranin, il-ministeru tiegħu kien se jibda jżomm lill-Kumitat informat bil-ftehim u konvenzjonijiet li l-Gvern ikun se jirratifika taħt Art.

5 tal-Att dwar ir-Ratifika ta' Trattati (Kap. 304) minkejja li ma kienx hemm obbligu legali li dawn jinġiebu quddiem il-Parlament u f'dan il-kuntest ippreżenta dawn il-ħames dokumenti:-

Fit-8.05 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees bar


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 34

L-Erbgħa, 28 ta' Jannar, 2015

L-Onor Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 28 ta' Jannar, 2015 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar suġġetti li għandhom jiġu diskussi mill-Kumitat dwar l-Affarijiet Soċjali

Affarijiet oħra.

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 34

L-Erbgħa, 28 ta' Jannar 2015

Stampat fl-Uffiċċju tal-Iskrivan

Prezz €2.50

Laqgħa Nru 34

L-Erbgħa, 28 ta' Jannar 2015

Il-Kumitat iltaqa' fil-Palazz, il-Belt Valletta, fis-7.10 p.m.

Il-Minuti tal-Laqgħa Nru 28 li saret nhar it-Tlieta, 22 ta' Lulju 2014 ġew konfermati.

Il-Minuti tal-Laqgħa Nru 33 li saret nhar l-Erbgħa, 17 ta' Diċembru 2014 ġew konfermati.

THE CHAIRPERSON (Onor. Deborah Schembri): Nagħtikom merħba għal din il-laqgħa.

Bi qbil mal-Onor.

Paula Mifsud Bonnici nistgħu nibdew din il-laqgħa avolja m'hawnx quorum.

Hawn qbil kemm min-naħa tal-Gvern kif ukoll min-naħa tal-Oppożizzjoni sabiex nibdew.

U ngħaddu mill-ewwel għall-korrispondenza li rċevejna.

THE CHAIRPERSON: Se npoġġi fuq il-Mejda din il-korrispondenza;

Email datata l-Erbgħa, 21 ta' Jannar 2014 mingħand l-Anti-Poverty Forum (Malta) sabiex jiltaqgħu mal-Kumitat Permanenti dwar l-Affarijiet Soċjali u jippreżentaw ir-riċerka tagħhom fuq il-European Minimum Income Network; u

Rapport Annwali 2013 maħruġ mill-Uffiċċju tal-Kummissarju għall-Organizzazzjonijiet Volontarji.

Se naqralkom l-email li rċevejna mingħand l-Anti-Poverty Forum (Malta) fejn dawn qed jgħidulna hekk;

Bħal-lum ġimgħa se jkollna laqgħa oħra ta' dan il-Kumitat u għalhekk nistgħu nistiednu lill-Anti-Poverty Forum (Malta) sabiex iressqulna l-preżentazzjoni tagħhom.

U għaldaqstant nitlob lis-Segretarju tal-Kumitat sabiex jieħu ħsieb jagħmel l-arranġamenti meħtieġa.

Quddiemkom għandkom ukoll kopja tar-rapport annwali 2013 li jinħareġ mill-Uffiċċju tal-Kummissarju għall-Għaqdiet Volontarji.

Dan ir-rapport wasal għandna meta konna qegħdin niltaqgħu mal-Kumitat Permanenti dwar is-Saħħa u għalhekk ma stajniex inressquh aktar qabel.

Kellna wkoll talba mingħand il-Professur Kenneth Wain, il-Kummissarju għall-Għaqdiet Volontarji, sabiex jiġi jitkellem f'dan il-Kumitat.

U allura, ġaladarba waslilna dan ir-rapport, nistgħu nistednuh ukoll għal-laqgħa li jmiss il-ġimgħa d-dieħla u jkun it-tieni item fuq l-aġenda tagħna.

DISKUSSJONI DWAR SUĠĠETTI LI GĦANDHOM JIĠU DISKUSSI MILL-KUMITAT DWAR L-AFFARIJIET SOĊJALI

THE CHAIRPERSON: Bħalma tafu dawn l-aħħar laqgħat konna qegħdin niltaqgħu flimkien mal-Kumitat Permanenti dwar is-Saħħa sabiex niddiskutu affarijiet importanti li għandhom x'jaqsmu mad-donazzjoni tal-organi.

Bħalissa qiegħed jinkiteb ir-rapport u allura, ikun tajjeb li sakemm ikollna r-rapport f'idejna biex il-Kumitat ikun jista' jagħmel ir-rakkomandazzjonijiet tiegħu, nagħżlu suġġett ieħor biex inkunu nistgħu niddiskutuh fil-ġimgħat li ġejjin.

Fil-bidu konna għedna li se nibdew niddiskutu xi ħaġa li għandha x'taqsam mal-Housing imma dan is-suġġett kien daqsxejn vast iż-żejjed u għalhekk riedna naraw liema suġġett speċifiku marbut mal-Housing irridu niddiskutu.

Sadanittant il-ġimgħa l-oħra kien hemm konferenza interessanti ħafna dwar is-single parents u ħareġ studju li sar mid-Dipartiment tal-Istudju tal-Familja fl-Università ta' Malta.

Minn dan l-istudju ħarġu ħafna affarijiet interessanti.

Preżenti kien hemm Professur mill-Università ta' Oxford u waqt li konna qegħdin nitkellmu miegħu ħareġ il-punt fuq kemm huwa importanti li fl-iskejjel ikun hawn aktar edukazzjoni fuq l-attività sesswali u fuq il-mod ta' kif wieħed għandu jipproteġi lilu nnifsu, speċjalment l-adoloxxenti.

Fil-fatt qed insibu li l-adoloxxenti tagħna, filwaqt li qegħdin jibdew ikollhom x'jaqsmu sesswalment minn età żgħira ma' partners id-daqs tagħhom u anke ta' età ikbar minnhom, mhumiex qed ikunu attrezzati biżżejjed b'mod edukattiv sabiex jieħdu l-prekawzjonijiet meħtieġa kontra mard infettiv li jista' jiġi trażmess lilhom.

Dan il-Professur kien qed juri miegħi dan it-tħassib u semma wkoll il-fatt li l-HIV hawn Malta qiegħda terġa' tgħolli rasha bħala rata.

Għalhekk tkun xi ħaġa tajba li nħarsu lejn dan is-suġġett, anke in vista tal-fatt li jista' ikun hemm xi ċaqliq fl-età tal-kunsens ta' meta wieħed jista' ikollu relazzjonijiet sesswali legalment.

Kif nafu bħalissa l-età tal-kunsens hija ta' 18-il sena imma waqt aġġornament fil-Parlament kien hemm xi proposti sabiex din tinżel għal 16-il sena.

PAULA MIFSUD BONNICI: Sinjura President, jiena xtaqt nistaqsik ftit dwar ir-rapport fuq id-donazzjoni tal-organi li qiegħed jinkiteb bħalissa.

Tista' tgħidli xi ħaġa fuqu?

Jiena llum l-ewwel darba li dħalt f'dan il-Kumitat u għalhekk ma nafx min se jkun qiegħed jagħmlu dan ir-rapport u kemm qed nantiċipaw li se jdum biex jitlesta.

Min-naħa tagħna se nkunu qegħdin nagħmlu affarijiet oħra sakemm jinkiteb ir-rapport u mbagħad inkomplu fuq is-suġġett ladarba jitlesta?

THE CHAIRPERSON: Kif għedt aktar qabel ir-rapport fuq id-donazzjoni tal-organi qiegħed jinkiteb bħalissa u qiegħed jiġi mħejji mir-Research Analysts tagħna, is-Sur Andrè Vella u Dr Elaine Burmingham, li se jkunu qegħdin jaħdmu flimkien biex ilestuh.

Qegħdin infasslu data meta dan għandu jitlesta u din se tkun tikkonċidi mad-data li se jagħti l-Ministru dwar meta għandha toħroġ il-White Paper biex ikunu jistgħu jidħlu r-rakkomandazzjonijiet mingħand il-poplu, u b'hekk min-naħa tagħna jkun hemm ukoll ir-rakkomandazzjonijiet tal-esperti f'dan ir-rapport.

Nista' ngħid li kienu ftit ġimgħat intensivi ta' diskussjonijiet fuq dan is-suġġett u issa rridu nagħtuhom ċans jiktbu dan ir-rapport b'mod li jista' ikun ta' ġid għal min ikun qiegħed ifassal il-liġi għada pitgħada fi ħdan il-Ministeru.

Jiena qiegħda nantiċipa li jkollna r-rapport lest fi żmien xahrejn oħra.

Meta nlestu d-draft tar-rapport nissuġġerixxi li tingħata kopja lil kull Membru ta' dan il-Kumitat ħalli tkunu tistgħu taraw x'intqal b'mod ħolistiku u x'kienu s-suġġerimenti li saru mill-esperti li ġibna hawnhekk.

Imbagħad nagħmlu diskussjoni bħala Kumitat biex nagħtu r-rakkomandazzjonijiet tagħna lill-Ministru.

Naħseb li mbagħad inkunu nistgħu nagħlqu r-rapport b'mod finali u mmexxu fuqu.

Jiena nissuġġerixxi li sadanittant id-diskussjonijiet fuq is-suġġetti l-oħra jkomplu għaddejjin u meta naslu biex niddiskutu r-rapport nagħmluu laqgħa apposta.

Rigward is-suġġeriment tiegħek naħseb li huwa interessanti li se nkunu qegħdin nitkellmu dwar l-edukazzjoni fl-iskejjel fuq dak li għandu x'jaqsam mal-attività sesswali.

Jekk naqblu li fl-aġenda jkollna dan is-suġġett, naqblu wkoll li għandna nressqu quddiemna lid-dipartimenti u lill-entitajiet konċernati kollha u naraw x'qiegħed isir bħalissa.

Sfortunatament xi kultant naħsbu li diġà qed isiru ħafna affarijiet mentri fil-prattika dan ma jkunx minnu.

Naħseb li jkun tajjeb li jiġu wkoll rappreżentanti tal-iskejjel, kemm tal-Gvern, kemm dawk Privati kif ukoll dawk tal-Knisja għax ilkoll nafu li dawn jaħdmu differenti minn xulxin.

U għalkemm hemm linji gwida fuq x'għandu jsir u ma jsirx, nafu li l-iskejjel huma kollha differenti.

Anzi għandek skejjel li huma taħt l-istess kappa – jiġifieri mhux qed ngħid bejn skola tal-Istat u skola tal-Knisja - fejn fi skola waħda jiġi trattat suġġett u fi skola oħra ma jiġix trattat!

U allura hemmhekk nixtiequ li ningħataw stampa ċara ta' dak li jkun qed jiġri biex imbagħad inkunu nistgħu nimxu 'l quddiem.

THE CHAIRPERSON: Tajjeb.

Naħseb li minbarra rappreżentanti tal-iskejjel għandhom jiġu wkoll rappreżentanti mid-Dipartiment tal-Edukazzjoni inġenerali biex naraw x'inhi l-policy.

Fil-fatt naħseb li għandna nibdew proprju bil-policy.

Nissuġġerixxi li nibdew mid-Dipartiment tal-Edukazzjoni biex naraw x'inhi l-policy preżenti u mbagħad insejħu lir-rappreżentanti tal-iskejjel biex naraw kif nistgħu mmexxu u x'qed isir fiżikament fl-iskejjel tagħna fuq dan is-suġġett.

Irridu nsejħu wkoll lid-Dipartiment tal-Familja fi ħdan l-Università ta' Malta għax dan id-dipartiment kull tant żmien jagħmel riċerka varja.

Fil-fatt mhux l-ewwel darba li sejjaħna fil-Kumitat lill-Prof.

Angela Abela biex tgħidilna b'mod ġenerali - meta tagħsar ir-riċerka, anke dik barranija - kif l-aħjar li mmexxu.

U rridu nsejħu wkoll persuni li jaħdmu fid-Dipartiment tas-Saħħa kif ukoll persuni oħra li naħsbu li jistgħu jagħtu kontribut fuq dan is-suġġett, fosthom dan il-Professur li semmejt aktar qabel u professuri oħra li jaħdmu f'dan il-qasam.

Min-naħa l-oħra rridu naraw ukoll jekk din il-biċċa xogħol li titnaqqas l-età tal-kunsens għall-attività sesswali hijiex se tikkaġuna lit-tfajliet u l-ġuvintur sabiex jibda jkollhom attività sesswali qabel ma' dik li aħna qegħdin naħsbu li tista' tkun problematika jekk ma jittieħdux il-prekawzjonijiet meħtieġa.

U allura jista' ikun ukoll li jkollna bżonn li nsejħu nies legali u nies fil-kamp tal-affarijiet soċjali biex nikkumbinaw dan is-suġġett.

PAULA MIFSUD BONNICI: Ma nafx jekk il-Kumitat kienx diġà tratta dan is-suġġett f'leġiżlaturi preċedenti u b'hekk forsi nkunu nistgħu naraw x'kien ħareġ dakinhar u forsi nkunu nistgħu wkoll nikkomparaw l-affarijiet.

DR ELAINE BURMINGHAM (Research Analyst): Li hu żgur hu li kienet saret laqgħa mas-Sinjura Sandra Cortis li taħdem fid-Dipartiment tal-Edukazzjoni u li kienet iffokata proprju fuq dan ix-xogħol.

Ma niftakarx eżatt is-suġġett tal-laqgħa x'kien għax ilu ftit li saret.

Imma nistgħu nfittxuha.

PAULA MIFSUD BONNICI: Mela forsi nistgħu niċċekkjaw ftit ħalli naraw insibux it-transcript tagħha?

THE CHAIRPERSON: Iva, niċċekkjaw jekk kienx hemm xi rapport partikolari li sar mill-Kumitat preċedenti u forsi naraw ukoll it-transcript tal-laqgħa li kienet saret mas-Sinjura Cortis biex naraw x'intqal jew x'ħareġ minn dik il-laqgħa.

Għall-benefiċċju ta' min għadu kemm ingħaqad magħna aħna konna qegħdin ngħidu li s-suġġett li se nitrattaw se jkun dak fuq l-edukazzjoni sesswali fost iż-żgħażagħ u l-adoloxxenti tagħna u se naraw x'qegħdin nagħmlu min-naħa edukattiva u min-naħa tas-saħħa biex innaqqsu l-mard infettiv.

ANTHONY AGIUS DECELIS: Sinjura President, forsi nistgħu nġibu hawnhekk lil The Maltese Association of Youth Workers peress li dawn jaħdmu proprju fil-qasam taż-żgħażagħ u għalhekk ikunu jistgħu jgħidulna xi programmi qegħdin jagħmlu bħalissa relatat ma' dan is-suġġett.

Fil-ġimgħat li ġejjin, filwaqt li nkunu qegħdin niddiskutu dan is-suġġett, inkunu nistgħu nżiedu aktar nies ma' din il-lista biex naraw li qegħdin nolqtu l-aspetti kollha relatati ma' dan is-suġġett.

Is-Segretarju tagħna qiegħed jgħidli li fil-leġiżlatura preċedenti kien sar rapport intitolat "L-aqwa strateġija nazzjonali favur is-saħħa sesswali" u għalhekk ikun tajjeb li naraw daqxejn dan ir-rapport.

Mela nitlob sabiex il-ġimgħa d-dieħla ngħaddu kopja ta' dan ir-rapport lill-Membri ta' dan il-Kumitat biex inkunu nistgħu nagħmlu follow-up tiegħu.

Mhux l-ewwel darba li għamilna hekk u fil-fatt għamilna l-istess ħaġa fuq is-suġġett tal-edukazzjoni u fuq l-uniformijiet.

Ovvjament dan nagħmluh mhux biex nirrepetu l-affarijiet imma biex naraw li dak li ġie rrakkomandat, anke f'kumitati preċedenti, kienx ġie mwettaq jew le.

PAULA MIFSUD BONNICI: L-għan ewlieni li jiena tlabt li naraw dan ir-rapport hu biex ovvjament naraw l-iżviluppi li setgħu saru fil-frattemp.

Jista' ikun li l-istess persuni li dakinhar kienu qegħdin jagħtu l-input tagħhom biex joħroġ dak ir-rapport, illum għandhom veduti differenti jew inkella r-riżultati jistgħu jkunu negattivi jew pożittivi.

Dak hu l-iskop tiegħi għalfejn nixtieq li naraw dak ir-rapport.

THE CHAIRPERSON: U rridu naraw ukoll jekk l-istatistika ta' mard infettiv fost iż-żgħażagħ niżlitx jew inkella telgħetx – jekk teżisti – biex inkunu nafu jekk dak li kien qiegħed isir s'issa kienx biżżejjed jew inkella hemmx xi affarijiet li rridu nibdlu.

ANTHONY AGIUS DECELIS: Forsi jkollna lil xi ħadd mill-Health Promotion ukoll.

THE CHAIRPERSON: Nistgħu nġibu lil tal-Health Promotion u lill-NSO wkoll peress li dawn iżommu l-istatistika.

Naħseb li għal-lum nistgħu nieqfu hawn sakemm m'hemmx xi affarijiet oħra li tridu tiddiskutu.

PAULA MIFSUD BONNICI: Jiena qiegħda nifhem li l-ġimgħa d-dieħla se nkunu qegħdin niddiskutu mal-Anti-Poverty Forum (Malta) hux hekk?

THE CHAIRPERSON: Hekk hu u mbagħad bħala t-tieni item se jkollna lill-Prof.

Kenneth Wain bħala l-Kummissarju għall-Għaqdiet Volontarji.

PAULA MIFSUD BONNICI: Mela mhux se jkollna ħin niddiskutu dan is-suġġett?

THE CHAIRPERSON: Sal-ġimgħa d-dieħla jkollna f'idejna r-rapport li ħareġ il-kumitat preċedenti biex nilħqu naqrawh ftit.

L-ewwel nett – u din imissni bdejt biha – nixtieq nilqgħek f'dan il-Kumitat.

Ovvjament aħna dejjem konna naħdmu tajjeb mal-Onor.

Marthese Portelli, li minn hawnhekk nixtieq nirringrazzjahom tal-ħidma tagħhom f'dan il-Kumitat.

Huma dejjem taw l-input tagħhom u dejjem kienu jiddiskutu b'mod xi kultant voċiferuż, li kienet xi ħaġa tajba u m'għandix dubju li inti se tagħmel l-istess.

Ilkoll nafu kemm taħdem u kemm tagħmel l-affarijiet bir-reqqa u jiena nieħu gost li jkolli nies bħalek f'dan il-Kumitat.

Hemm ukoll Membri oħra ġodda li se jissieħbu ma' dan il-Kumitat imma llum ma setgħux ikunu magħna minħabba xi mpenji oħra.

Mela aħna niltaqgħu bħal-lum ġimgħa fis-7.00 p.m. Nirringrazzjakom.

Fis-7:30 p.m. il-Kumitat aġġorna għal nhar l-Erbgħa, 4 ta' Frar 2015 b'aġenda li kellha tiġi komunikata aktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 34

L-Erbgħa, 28 ta' Jannar 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:10 p.m.

L-Onor.

Deborah Schembri, President tal-Kumitat, ippresediet.

Dr Elaine Burmingham, Research Analyst mal-Kumitat kienet preżenti għal-laqgħa.

PREŻENTI: L-Onor.

Il-President tal-Kamra qalet it-talba.

Il-Minuti tal-Laqgħa Nru 28 li saret nhar it-Tlieta, 22 ta' Lulju 2014 ġew konfermati.

Il-Minuti tal-Laqgħa Nru 33 li saret nhar l-Erbgħa, 17 ta' Diċembru 2014 ġew konfermati.

Dok 35 Email datata l-Erbgħa, 21 ta' Jannar 2014 mingħand l-Anti-Poverty Forum Malta sabiex jiltaqgħu mal-Kumitat Permanenti dwar l-Affarijiet Soċjali u jippreżentaw ir-riċerka tagħhom fuq il-European Minimum Income Network.

Dok 36 Rapport Annwali 2013 maħruġ mill-Uffiċċju tal-Kummissarju għall-Organizzazzjonijiet Volontarji.

DISKUSSJONI DWAR SUĠĠETTI LI GĦANDHOM JIĠU DISKUSSI MILL-KUMITAT DWAR L-AFFARIJIET SOĊJALI

Iċ-Chairperson tal-Kumitat Permanenti dwar l-Affarijiet Soċjali, l-Onor.

Deborah Schembri spjegat kif dan l-aħħar il-Kumitat kien qiegħed jiltaqa' mal-Kumitat Permanenti dwar is-Saħħa sabiex jiddiskuti d-donazzjoni tal-organi.

Kompliet tispjega kif issa li l-laqgħat spiċċaw qiegħed jiġi mħejji rapport mir-Research Analysts tal-Kumitat u ladarba dan ikun lest issir laqgħa oħra fejn il-Membri jkunu jistgħu jagħtu r-rakkomandazzjonijiet tagħhom fuq dak li għandu jidħol fil-liġi.

Kompliet tispjega kif fil-bidu l-Kumitat kien se jiddiskuti l-Housing imma minħabba li dan huwa suġġett vast ħafna l-Kumitat irid jara x'suġġett partikolari jista' jiddiskuti minnu.

Iċ-Chairperson spjegat kif il-ġimgħa ta' qabel kien hemm konferenza interesanti ħafna dwar is-single parents u fuq dan ħareġ ukoll studju mid-Dipartiment tal-Istudju tal-Familja fl-Università ta' Malta.

Punt importanti li ħareġ waqt din il-konferenza kien marbut mal-importanza li fl-iskejjel ikun hemm aktar edukazzjoni fuq l-attività sesswali u fuq il-mod ta' kif wieħed għandu jipproteġi lilu nnifsu, speċjalment fost l-adoloxxenti.

U għalhekk dan jista' ikun suġġett interesstanti li jista' jiddiskuti l-Kumitat.

L-Onor.

Paula Mifsud Bonnici qablet li għandu jiġi diskuss dan is-suġġett mill-Kumitat u sssuġġeriet li titħejja lista ta' persuni li għandhom jiġu quddiem il-Kumitat biex jitkellmu dwar dan is-suġġett.

Fosthom għandhom jiġu msejħa rappreżentanti mid-Dipartiment tal-Edukazzjoni, rappreżentanti tal-iskejjel tal-Istat, Privati u tal-Knisja, rappreżentanti mid-Dipartiment tas-Saħħa, Prof. Angela Abela, rappreżentanti mill-Health Promotion u mill-NSO.

Iċ-Chairperson għarrfet lill-Kumitat li fil-leġiżlatura preċedenti kien sar rapport mill-istess Kumitat intitolat "L-aqwa strateġija nazzjonali favur is-saħħa sesswali" u għalhekk tkun xi ħaġa tajba li l-Membri jingħataw kopja ta' dan ir-rapport biex issir follow-up tiegħu.

Wara kien hemm diskussjoni.

Fis-7:30 p.m. il-Kumitat aġġorna għal nhar l-Erbgħa, 4 ta' Frar fis-7.00 p.m. b'aġenda li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru. 12

It-Tnejn, 2 ta' Frar, 2015 fis-7:00 p.m.

L-Onor.

Marlene Farrugia, President tal-Kumitat Permanenti dwar l-Ambjent u l-Ippjanar tal-Iżvilupp, tavża li l-Kumitat se jiltaqa' nhar it-Tnejn, 2 ta' Frar, 2015 fis-7:00p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar il-"Policy and Design Guidance: Cemeteries" kif approvata mill-MEPA.

27 ta' Jannar 2015 SKRIVAN TAL-KAMRA

Proceedings, agenda, minutes and transcripts of the parliamentary committees dev